Mynen ffruntlychen grot nw vnd to allen tyden. Wetet leue Lytych van Mynnen, dat yck van wegen mynen genedygesten heren Wyborch vnde Nygeslot entfangen hebbe nw oppe sunte Martinj negest forleden vnd ych gebrech hebbe nw wppe dusser tiit von hoppen vnd solt. Wor wmme ys myn ffruntlyche bede to iw, dat gy vol doen wolden vnd my myt dat aller ersten x edder xij skeppunt hoppen oeber skijcken wolden her to Wyborch edder in den skeren myt jw egen wysse bot wor dat se ersten her in der scheren to lande komen kunden, vnd dat gy my to schrijuen wolden dat negesthe kop wo gy my dat forloten wyllen van mynen ge[ne]dygesten heren wegen, vnd schryffwet dor by wat gy vor wore wedder hebben wyllen, saa scholen de wore her vor jw to rede lyggen. Ys yt och, dat gy nw nene hoppen offwer schycken kynnen van winter vnd frostes halffwen, so doet wol vnd schycket my myt tenn ersten open woter; ych wil altiit an jw ferschycken wor ych kan vnd mach etc. Ys och myn ffruntlyche bede to iw, dat gy wol wolden doen, offt gy welyche tidinge gehort vnd vorforen hebben van deme hoffmeyster vnd van den steden von west vort vnd van Stocxholm, dat gy my von aller leye tydinge to schryffuen wolden; dat forschyl ych altiit gerne. Jw Gode befalen. Geschreuen op Wyborch des sundages na sunte Martinj int jor xx. Roloff Matisson. Jtem dot wol, leue Lydych, vnd sendet my och xij last ber tunnen vnd v last treen fate. Nw eddher op dat för jor schol dat altomal wol bittolt blyffwen. Adress: Deme ersamen manne Lydych van Mynnen, borger to Reuel, kome dusse breff fruntlych geschreuen.